Iidast saab hea võimlemistreener. Täna tegi ta mulle korraliku trenni. Jookseb ringi ja jagab käsklusi ja näitab kõike ette, nagu peab:    Nüüd hakkame koos sinuga jooksma!  Nüüd hakkame koos sinuga võimlema!  Nüüd hakkame koos sinuga hüppama!  Nüüd hakkame mürama!  Nüüd hakkame möllama!  Issi palun tule mölla ka!    Võimlemine on kohe päris võimlemine, mitte mingi nali.  Nüüd heidame pikali!  Paneme pea põrandale!  Pea põrandalt ära!  Nüüd tõuseme istuli!  Nüüd tõuseme pakili!  (Iida sõna "põlvili" asemel)  Nüüd tõuseme püsti!  Jookseme teise tuppa!  Nüüd hüppame!  Hüppamine on ringis hüpeldes jooksmine, millest minul hakkas pea üsna kiiresti ringi käima. Lisaks oskab Iida hüpata kahe jalaga korraga edasi ja kahe jalaga kohapeal ringi.  Siis jookseme edasi-tagasi ühest voodist teiseni ja puudutame neid käega.  Nüüd jookseme teise tuppa!  Jookseme meeletu kilkamise saatel järgmisesse tuppa ja itsitame lõbusalt.  Nüüd jookseme kööki!    Lisaks hulk pisemaid harjutusi, nagu voodi peale pikali heitmine või külg-ees kõndimine.  Mingit looderdamist ei sallita, kohe tuleb issi palun jookse kiiremini! või kästakse hüpata korralikult, nagu Iida.  Nii jooksime-hüppasime-võimlesime täna kolmveerand tundi mööda kogu korterit.  Hea, et meil alumisi  naabreid ei ole :)    Keerukamaid harjutusi proovime aeg-ajalt ka, täna "vähikäiku" ja käärjooksu.